हेलिकॉप्टर से जॉय राइड, 5 मिनट में घूमिए पिंक सिटी; 5-7 हजार रुपए तक खर्च
Rajasthan RTDC Tourist Helicopter Joy Ride - जयपुर की खूबसूरती अगर आसमान से देखने का मौका मिले तो आपको कैसा लगेगा? आपका जवाब होगा- शानदार। तो बस अब इंतजार खत्म हो गया है।
जयपुर की खूबसूरती अगर आसमान से देखने का मौका मिले तो आपको कैसा लगेगा? आपका जवाब होगा- शानदार। तो बस अब इंतजार खत्म हो गया है। शुक्रवार से टूरिस्ट हेलिकॉप्टर से यहां के टूरिस्ट स्पॉट को देख सकेंगे। आमेर फोर्ट, नाहरगढ़, जयगढ़, जलमहल, हवा महल सहित अरावली के जंगलों को दिखाया जाएगा। इसके लिए 5 से 7 हजार रुपए चुकाने होंगे।
इतना ही नहीं, आने वाले दिनों में इस तरह की सुविधा जोधपुर, उदयपुर सहित अन्य बड़े शहरों में भी मिलेगी। राजस्थान के धार्मिक स्थलों के दर्शन के लिए भी हेलिकॉप्टर सेवा शुरू करने की तैयारी है। राजस्थान पर्यटन विकास निगम (RTDC) इसको लेकर प्लान बना रहा है।
गुरुवार को जयपुर स्थित RTDC भवन में हुई प्रेसवार्ता में चेयरमैन धर्मेंद्र राठौड़ ने हेलिकॉप्टर जॉय राइड से संबंधित तमाम जानकारियां शेयर कीं। उन्होंने कहा- टूरिस्ट कूकस स्थित शिव विलास होटल से हेलिकॉप्टर सफर की शुरुआत करेंगे। पांच से सात मिनट तक के सफर में टूरिस्ट को जयपुर के प्रमुख पर्यटक स्थलों को दिखाया जाएगा।
खाटूधाम, सालासर और पुष्कर दर्शन के लिए बनेगा सर्किल
RTDC चेयरमैन धर्मेंद्र राठौड़ ने कहा कि जयपुर के बाद उदयपुर में भी हेलिकॉप्टर जॉय राइड की शुरुआत की जाएगी। साथ ही, मंदिर दर्शन के लिए आने वाले भक्तों के लिए विशेष सर्किल तैयार किया जा रहा है। इसके तहत श्रद्धालु हेलिकॉप्टर से खाटूश्याम जी, सालासर हनुमान मंदिर और पुष्कर जा सकेंगे। इसके बाद रणथंभौर और घना पक्षी विहार (भरतपुर) सहित अन्य पर्यटक स्थलों पर भी हेलिकॉप्टर जॉय राइड की शुरुआत की जाएगी। चंबल में क्रूज टूरिज्म शुरू करने पर भी विचार चल रहा है।
राठौड़ ने बताया कि इससे पहले आरटीडीसी ने जैसलमेर और अजमेर में भी हेलिकॉप्टर जॉय राइड की शुरुआत की है। यहां पर्यटकों का अच्छा रिस्पांस हमें मिला है। ऐसे में अब जयपुर के बाद प्रदेश के दूसरे शहरों में भी इस तरह की सुविधा की शुरुआत की जाएगी। इसमें उदयपुर, सवाईमाधोपुर, जोधपुर आदि शामिल हैं।
3 दिन होंगे राजस्थान दिवस पर समारोह 
धर्मेंद्र राठौड़ ने बताया कि राजस्थान दिवस पर 28, 29 और 30 मार्च को बड़े स्तर पर कार्यक्रम होंगे। इसमें देश-दुनिया के प्रसिद्ध कलाकार अपनी प्रस्तुति देंगे। जल्दी ही RTDC कलाकारों की जानकारी भी साझा करेगी। इस दौरान जयपुर में होने वाले कार्यक्रम में मुख्यमंत्री अशोक गहलोत भी शिरकत करेंगे।
प्रदेशभर में ब्लॉक स्तर पर 2 से 10 अप्रैल तक सांस्कृतिक कार्यक्रमों का आयोजन किया जाएगा। इन कार्यक्रमों में स्थानीय कलाकार शामिल होंगे। इससे न सिर्फ स्थानीय पर्यटन को बढ़ावा मिलेगा, बल्कि कलाकारों को भी एक मंच मिलेगा।